Kokoomuksen Kai Mykkäsen mukaan perussuomalaiset on silti edelleen tervetullut liittymään opposition yhteiseen välikysymykseen, joka tähtää pääministeri Antti Rinteen (sd) hallituksen kaatamiseen.

Kokoomuksen puheenjohtaja Petteri Orpo ja eduskuntaryhmän puheenjohtaja Kai Mykkänen pyysivät perussuomalaisia mukaan opposition yhteiseen Posti-välikysymykseen. Mykkänen kiistää näkemyksen siitä, että perussuomalaisille tarjottiin valmista paperia allekirjoitettavaksi. Lauri Nurmi

Eduskunnan 2. varapuhemies, perussuomalaisten kansanedustaja ja puolueen varapuheenjohtaja Juho Eerola kommentoi lauantaina Yle TV1:n Ykkösaamussa oppositiopuolueiden välikysymysyhteistyötä.

Perussuomalaiset ei ole mukana kokoomuksen, kristillisdemokraattien ja Liike Nytin yhteisessä välikysymyksessä hallituksen ja pääministeri Antti Rinteen (sd) toiminnasta Postin työehtosopimuskiistassa ja siihen liittyneessä lakossa.

Eerolan mukaan syynä poisjäämiseen on kokoomuksen tapa toimia asiassa.

– Meillä on perussuomalaisissa herättänyt närää tämä tyyli, että toinen puolue vain ilmoittaa, että teemme tästä välikysymyksen ja meillä on täällä tällainen teksti allekirjoitatteko tämän. Jos oppositio yhdessä lähtee tekemään välikysymystä niin silloin se teksti myös kirjoitetaan yhdessä, Eerola totesi Ylelle.

Kokoomuksen eduskuntaryhmän puheenjohtaja Kai Mykkänen on Eerolan puheista ihmeissään.

– Pidän Eerolan kuvausta asiasta harhaanjohtavana, Mykkänen sanoo.

Mykkänen kommentoi asiaa Iltalehdelle kokoomuksen puheenjohtajapäivien yhteydessä Järvenpäässä.

Kiireinen luonnos

Mykkäsen mukaan kun kokoomus oli keskiviikkona päättänyt lähteä kaatamaan hallitusta välikysymyksellä, puolueen puheenjohtaja Petteri Orpo soitti perussuomalaisten puheenjohtajalle Jussi Halla-aholle ja nämä sopivat tapaavansa parin tunnin kuluttua.

– Teimme kokoomuksen eduskuntaryhmän kansliassa tekstistä alustavan luonnoksen, koska se piti saada nopeasti eteenpäin. Kyseessä oli ensimmäinen luonnos, jota voi kehittää yhdessä eikä tekstistä ollut erimielisyyksiä perussuomalaisten kanssa, Mykkänen muistelee.

– Kyse ei ollut mistään nimi paperiin -tilanteesta.

Tapaamisen jälkeen Halla-aho ja perussuomalaisten eduskuntaryhmän puheenjohtaja Ville Tavio kuitenkin ilmoittivat, että puolue ei osallistu yhteiseen välikysymykseen.

– Halla-aho on viitannut ”taiteellisiin painotuseroihin”. En osaa vetää siitä johtopäätöksiä, Mykkänen sanoo.

Mykkäsen mukaan Eerola ei ollut paikalla kun puolueet kävivät läpi välikysymystä.

– Meillä oli tuolloin hyvä keskustelu.

Perussuomalaiset ja kokoomus eivät ole vielä tällä vaalikaudella tehneet aktiivisesti yhteistä oppositiopolitiikkaa.

Äänestys ensi viikolla

Opposition Posti-välikysymyksestä keskustellaan eduskunnassa ensi tiistaina ja hallituksen luottamuksesta äänestetään keskiviikkona.

Mykkäsen mukaan perussuomalaiset on edelleen tervetullut liittymään opposition välikysymykseen.

Perussuomalaisten puheenjohtaja Halla-aho kertoi perjantaina Iltalehdelle, että vaikka puolue ei osallistu välikysymykseen, aikoo perussuomalaiset joka tapauksessa äänestää hallituksen luottamusta vastaan.